2. ลักษณะการประกอบธุรกิจ

2.1 ความเป็นมา

ในปี พ.ศ. 2432 บริษัท ซิงเกอร์แห่งสหรัฐอเมริกา ได้แต่งตั้งบริษัท เคียมฮั่วเฮง จำกัด
เป็นผู้จัดจำหน่ายจักรเย็บผ้าซิงเกอร์ในประเทศไทย ต่อมาในปี พ. ศ. 2448 บริษัท
ซิงเกอร์แห่งสหรัฐอเมริกา จึงได้ตั้งสาขาขึ้นในประเทศไทย ใช้ชื่อว่า บริษัท ซิงเกอร์ โซอิ้ง แมชีน
จำกัด วัตถุประสงค์เพื่อจำหน่ายจักรเย็บผ้า และผลิตภัณฑ์อื่นๆ
ที่เกี่ยวข้องกับจักรเย็บผ้าที่นำเข้ามาจากต่างประเทศ บริษัทได้ริเริ่มนำเอาบริการเช่าซื้อ
โดยผ่อนชำระเป็นงวดมาใช้ครั้งแรกในปี 2468 และบริการดังกล่าวนี้
ได้กลายเป็นลักษณะประจำของซิงเกอร์ทั้งในประเทศไทย และประเทศต่างๆ ในเอเซีย
นับแต่นั้นมาตลอดระยะเวลา 50 ปีเศษ บริษัทคงจำหน่ายเฉพาะจักรเย็บผ้า
และผลิตภัณฑ์เกี่ยวกับจักรเย็บผ้าเท่านั้น จนกระทั่งปี 2500
บริษัทจึงได้เริ่มจำหน่ายเครื่องใช้ไฟฟ้าในครัวเรือนโดยเริ่มจากตู้เย็นเป็นอันดับแรก ต่อมาเมื่อวันที่
24 พฤศจิกายน 2512 จึงได้มีการจดทะเบียนก่อตั้ง "บริษัท ซิงเกอร์ประเทศไทย จำกัด"
เป็นบริษัทจำกัดภายใต้กฎหมายไทย เพื่อเข้ารับช่วงธุรกิจของ "บริษัท ซิงเกอร์ โซอิ้ง แมชีน
จำกัด" ซึ่งหยุดดำเนินกิจการในระยะเวลาต่อมา โดยมีทุนจดทะเบียนแรกเริ่ม 60 ล้านบาท
ปัจจุบันบริษัทมีทุนจดทะเบียน 283.5 ล้านบาท เป็นทุนที่เรียกชำระเต็มมูลค่าหุ้นแล้ว 270 ล้านบาท
และบริษัทได้รับอนุญาตให้เข้าเป็นบริษัทจดทะเบียนในตลาดหลักทรัพย์แห่งประเทศไทย ในปี 2527
ในวันที่ 4 มกราคม 2537 บริษัทได้ทำการจดทะเบียนแปรสภาพเป็น "บริษัทมหาชนจำกัด"
ตั้งแต่แรกตั้งบริษัทจนถึงปัจจุบันบริษัทได้ประกอบธุรกิจด้วยความซื่อสัตย์ สุจริต รับผิดชอบต่อสังคม
มีส่วนร่วมในการพัฒนาเศรษฐกิจของประเทศไทย และเมื่อวันที่ 24 พฤษภาคม พ. ศ. 2547
ถือเป็นวาระอันเป็นมหามงคลอย่างยิ่ง เมื่อพระบาทสมเด็จพระเจ้าอยู่หัวทรงพระกรุณาโปรดเกล้าฯ
พระราชทานตราตั้ง (พระครุฑพ่าห์) ให้ บริษัท ซิงเกอร์ประเทศไทย จำกัด (มหาชน)
นับเป็นเกียรติประวัติและเป็นสิริมงคลสูงสุดแก่บริษัทฯ และพนักงานทุกท่าน

2.2 ลักษณะการประกอบธุรกิจของบริษัทและบริษัทย่อย

บริษัท ซิงเกอร์ประเทศไทย จำกัด (มหาชน) เป็นผู้จำหน่ายผลิตภัณฑ์ที่มีเครื่องหมายการค้า
“ซิงเกอร์" เช่น จักรเย็บผ้า เครื่องใช้ไฟฟ้าภายในบ้านต่างๆ นอกจากนี้ยังจำหน่าย ผลิตภัณฑ์อื่นๆ
เช่น จานดาวเทียม เครื่องคอมพิวเตอร์ส่วนบุคคล (Personal Computer)
เครื่องมือทางการเกษตรเป็นต้น เพื่อสนองตอบต่อความต้องการของลูกค้า

การขายตรงแบบเช่าซื้อโดยผ่านผู้แทนซิงเกอร์ มากกว่า 3,000 คน กระจายตามสาขามากกว่า
170 สาขาทั่วประเทศไทย ซึ่งถือว่า บริษัทฯ มีโครงข่ายการกระจายสินค้า จักรเย็บผ้า
และเครื่องใช้ไฟฟ้าภายในบ้านที่ใหญ่ที่สุด และกว้างขวางที่สุดในประเทศไทย

สำหรับสินค้าซิงเกอร์สามารถแบ่งแยกได้ตามกลุ่มผลิตภัณฑ์ดังนี้ :-

ผลิตภัณฑ์ซิงเกอร์ ได้แก่:-

  • ผลิตภัณฑ์จักรเย็บผ้า เช่น จักรเย็บผ้า เข็ม
  น้ำมันหล่อลื่นอเนกประสงค์ชนิดหยดและแบบสเปรย์พ่น กรรไกร เป็นต้น

  • ผลิตภัณฑ์กลุ่มเครื่องใช้ไฟฟ้าในครัวเรือน เช่น ตู้เย็น ตู้แช่ เครื่องซักผ้า เตาแก๊ส
  เครื่องปรับอากาศ เตาไมโครเวฟ ตู้แช่ไวน์ เป็นต้น

  • ผลิตภัณฑ์กลุ่มภาพและเสียง เช่น โทรทัศน์สี แอลซีดี ทีวี เครื่องเล่นดีวีดี
  และเครื่องเสียงสเตอริโอ เป็นต้น

ผลิตภัณฑ์อื่นๆ ได้แก่:-

• จานดาวเทียม

• เครื่องคอมพิวเตอร์ ทั้งแบบตั้งโต๊ะและแบบโน๊ตบุ๊ค

  • สินค้าเครื่องมือทางการเกษตร เช่น เครื่องสูบน้ำ

  • ตู้เติมเงินมือถือออนไลน์

ภายใต้เครื่องหมายการค้า "ซิงเกอร์" บริษัทจำหน่ายผลิตภัณฑ์ทั้งในระบบเงินสด
และระบบเงินผ่อนในรูปแบบการขายตรง
ผ่านเครือข่ายร้านและพนักงานขายของบริษัทและผ่านผู้แทนจำหน่าย ซึ่งกระจายอยู่ทั่วประเทศ
สินค้าส่วนใหญ่ที่บริษัทซิงเกอร์จำหน่าย บริษัทจะใช้วิธีแบบ OEM (Original Equipment
Manufacturer) โดยการสั่งให้ผู้ผลิตภายในประเทศผลิตให้เป็นส่วนใหญ่
ปัจจุบันบริษัทซิงเกอร์ยังคงถือหุ้นกว่าร้อยละ 99 ในสองบริษัทได้แก่ บริษัท อุตสาหกรรมซิงเกอร์
(ประเทศไทย) จำกัด และ บริษัท ซิงเกอร์ (โบรคเกอร์) จำกัด

โครงการผลิตภัณฑ์ใหม่

บริษัท ได้จัดทำโครงการ “ผ่อนอุ่นใจ ไร้กังวล” ร่วมกับบริษัทเมืองไทยประกันชีวิต จำกัด
โดยมอบฟรีประกันชีวิตให้กับลูกค้าซิงเกอร์ ที่ซื้อเครื่องใช้ไฟฟ้าซิงเกอร์แบบบผ่อนชำระ
ตลอดระยะเวลาการผ่อนชำระสินค้านั้นๆ วงเงินรับประกันสูงสุด 60,000 บาท
คุ้มครองการเสียชีวิตทุกกรณี (อุบัติเหตุ เจ็บป่วยเสียชีวิต หรือถูกฆาตรกรรม)
โครงการนี้จัดทำขึ้นเพื่อเป็นการต่อยอดการขายสินค้าเงินผ่อน
และยังช่วยลดภาระทั้งในส่วนของลูกค้าและบริษัท ในกรณีที่ลูกค้าเสียชีวิต
บริษัทจะเคลมปิดบัญชีผ่อนชำระสินค้าชิ้นนั้นให้ฟรี และยกกรรมสิทธิ์สินค้าให้กับทายาทของลูกค้า
พร้อมมอบเงินช่วยตามราคาเช่าซื้อคงเหลือ หักวงเงินรับประกันให้ทายาทอีกด้วย

นอกจากนี้
บริษัทยังได้ให้มีการเจราจากับผู้ผลิตเพื่อให้มีการพัฒนาจานดาวเทียมจากเดิมที่จำหน่ายจานดาวเทียมชนิด
KU Band แบบบอกรับสมาชิกจากบริษัทสามารถ วิศวกรรม จำกัด ภายใต้ยี่ห้อ “SAMART”
เป็นจานดาวเทียมชนิด C Band ภายใต้ยี่ห้อซิงเกอร์ ซึ่งเป็นจานดาวเทียมที่รับชมรายการฟรี
ไม่ต้องบอกรับสมาชิก (Free to Air)
เพื่อรองรับการเติบโตของตลาดจานดาวเทียมในประเทศไทยที่การรับชมรายการโทรทัศน์ที่จะเปลี่ยนจากเสาอากาศมาเป็นการรับชมผ่านจานดาวเทียม
ซึ่งมีคุณภาพของสัญญาณและความคมชัดดีกว่า รับชมได้ครอบคลุมทั่วทุกพื้นที่ทั่วประเทศ

ช่องทางการขายและกลยุทธ์ใหม่กับการขายสินค้าที่มีการเติบโตเต็มที่แล้วในตลาด

บริษัททราบดีว่าตลาดหลักของเครื่องใช้ไฟฟ้าภายในบ้าน เช่น โทรทัศน์ และ ตู้เย็น
ได้เติบโตอย่างมาก มีส่วนแบ่งการตลาดที่สูงและมีอัตราส่วนความเป็นเจ้าของที่สูง (90% - 98%)
เพื่อตอบสนองทางการตลาดและเพื่อการเติบโตและการพัฒนาของบริษัท
ทางบริษัทได้ใช้แผนเชิงรุกทางการตลาดในการขายสินค้าหลากหลายขึ้น และมีการตีแลกเปลี่ยน
(Trade In) สินค้ายี่ห้อต่างๆ ด้วยเช่นกัน
แผนโดยรวมของบริษัทคือการใช้ความได้เปรียบในจุดยืนที่โดดเด่นในตลาด ซึ่งก็คือ
การเป็นหนึ่งในบริษัทที่มีการดำเนินงานแบบขายตรงทั่วประเทศเพื่อเสนอขายสินค้าในรูปแบบเทรดอิน

นอกจากการขายแบบขายตรงผ่านเครือข่ายร้านซิงเกอร์ทั่วประเทศแล้ว บริษัท
ยังได้ขยายช่องทางการจำหน่ายสินค้าผ่านร้านตัวแทนจำหน่าย (Dealer) ต่างๆ
ทั้งร้านตัวแทนจำหน่ายเครื่องใช้ไฟฟ้าและจักรเย็บผ้าทั้งในพื้นที่กรุงเทพและต่างจังหวัด
การขายผ่านช่องทางดังกล่าว บริษัท
ได้จัดตั้งหน่วยงานเพื่อรับผิดชอบการขายในช่องทางนี้แยกจากหน่วยงานเดิมที่รับผิดชอบเฉพาะการขายตรงเท่านั้น

บริษัทย่อย

• บริษัท ซิงเกอร์ (โบรคเกอร์) จำกัด

บริษัท ซิงเกอร์ (โบรคเกอร์) จำกัด
ประกอบธุรกิจตัวแทนขายกรมธรรม์ประกันชีวิตให้แก่บริษัทประกันภัย ในปัจจุบัน ได้แก่ บริษัท
เมืองไทยประกันชีวิต จำกัด โดยให้พนักงานขายของบริษัท ซิงเกอร์
เฉพาะที่มีใบอนุญาตตัวแทนประกันชีวิต เป็นผู้ขายกรมธรรม์ให้แก่ลูกค้า

• บริษัท อุตสาหกรรมซิงเกอร์ (ประเทศไทย) จำกัด

  บริษัท อุตสาหกรรมซิงเกอร์ (ประเทศไทย) จำกัด ซึ่งเคยจัดตั้งขึ้นเพื่อเป็นโรงงานประกอบ
  จักรเย็บผ้า เตาแก๊ส มอเตอร์จักร อุตสาหกรรมเบา และน้ำมันจักร
  เพื่อให้บริษัทซิงเกอร์นำไปจำหน่ายทั้งในประเทศและต่างประเทศมาโดยตลอดจนถึงกลางปี 2545
  บริษัทจึงมีนโยบายให้หยุดการผลิตและการประกอบผลิตภัณฑ์ดังกล่าวข้างต้น
  แล้วใช้วิธีนำเข้าผลิตภัณฑ์สำเร็จรูปจากต่างประเทศโดยตรงแทน
  ทั้งนี้เนื่องจากต้นทุนของการนำเข้าผลิตภัณฑ์สำเร็จรูปต่ำกว่าต้นทุนการผลิตและประกอบภายในประเทศ
  หลังจากที่ได้มีการหยุดการดำเนินการข้างต้นมาจนถึงปี 2552 บริษัท อุตสาหกรรมซิงเกอร์
  (ประเทศไทย) จำกัดจึงเริ่มมาผลิตน้ำดื่มเพื่อจำหน่าย โดยมี บริษัท ซิงเกอร์ประเทศไทย จำกัด
  (มหาชน) เป็นลูกค้าหลัก

2.3 โครงสร้างรายได้

โครงสร้างรายได้(รวมดอกเบี้ยรับฯ)ของบริษัท ตามส่วนงานทางภูมิศาสตร์และสายผลิตภัณฑ์
แบ่งได้ดังต่อไปนี้ :-

(หน่วย : พันบาท)

+-------------------------------+------------+-----+-----------+-----+
| มูลค่าการจำหน่ายในประเทศ         | 2552/2009  | %   | 2551/2008 | %   |
|                               |            |     |           |     |
| แยกตามผลิตภัณฑ์                  |            |     |           |     |
+-------------------------------+------------+-----+-----------+-----+
| เครื่องซักผ้า / Washing Machine   | 566,567    | 31  | 656,123   | 29  |
+-------------------------------+------------+-----+-----------+-----+
| ตู้เย็น / Refrigerator           | 378,196    | 21  | 463,089   | 21  |
+-------------------------------+------------+-----+-----------+-----+
| ตู้แช่ / Freezer                 | 341,017    | 19  | 349,077   | 15  |
+-------------------------------+------------+-----+-----------+-----+
| โทรทัศน์ / Television           | 191,679    | 10  | 270,369   | 12  |
+-------------------------------+------------+-----+-----------+-----+
| จักรเย็บผ้า / Sewing Machine     | 89,761     | 5   | 102,229   | 5   |
+-------------------------------+------------+-----+-----------+-----+
| เครื่องปรับอากาศ / Air           | 84,431     | 5   | 80,074    | 3   |
| Conditioner                   |            |     |           |     |
+-------------------------------+------------+-----+-----------+-----+
| รถจักรยานยนต์ / Motorcycle      | 41,538     | 2   | 163,822   | 7   |
+-------------------------------+------------+-----+-----------+-----+
| รวมมูลค่าการจำหน่ายในประเทศ      | 1,693,189  | 93  | 2,084,783 | 92  |
+-------------------------------+------------+-----+-----------+-----+
| ผลิตภัณฑ์อื่นในประเทศ              | 125,404    | 7   | 172,631   | 8   |
+-------------------------------+------------+-----+-----------+-----+
| มูลค่าการจำหน่ายต่างประเทศ        | -          | -   | -         | -   |
+-------------------------------+------------+-----+-----------+-----+
| รวมรายได้จากขายและดอกเบี้ยรับฯ    | 1,818,593  | 100 | 2,257,414 | 100 |
+-------------------------------+------------+-----+-----------+-----+

  ------------------------------------------------ ----------- -----------
  อัตราการเพิ่ม ( ลด ) ของมูลค่าการจำหน่าย               2552/2009   2551/2008

                                                   (19.44%)    (0.09%)
  ------------------------------------------------ ----------- -----------

หมายเหตุ บริษัทดำเนินธุรกิจขายสินค้าในส่วนงานทางธุรกิจเดียว
และดำเนินธุรกิจในส่วนงานทางภูมิศาสตร์เดียวคือ

ในประเทศไทย ดังนั้นจึงมิได้มีการเสนอข้อมูลทางการเงินจำแนกตามส่วนงาน